Ke ne ka wetsa tiro ya me ya go tshameka mo kgangtswelelopeleng, mme ka bonako fela morago ga foo, ke ne ka fiwa ditshono tse dingwe. Le fa gone ditiro tseo di ne di tla dira gore ke tume thata, go nna le seabe mo go tsone go ne go tla raya gore ke amogela boitsholo jo bo sa siamang, kobamelo ya medingwana le megopolo e mengwe ya maaka. Ke ne ke ithutile gore tota Satane ke motho wa mmatota le gore ga a batle gore re direle Jehofa. Ka jalo ke ne ka gana ditshono tsa tiro tse ba neng ba mpha tsone mme ka simolola go nna teng kwa dipokanong tsotlhe. Mmè le mogolole ba ne ba sa tlhaloganye gore ke eng fa ke tlogela ditshono tse dintsi jaana le madi a a kanakana. Le fa go ntse jalo, ba ne ba kgona go bona diphetogo mo go nna. Ke ne ka nna motho yo o itumetseng ke sa tlhole ke hutsafetse, mme ke ikutlwa ke le matlhagatlhaga. Kgabagare botshelo jwa me bo ne jwa nna le bokao!